La pesca professional de la sèpia ( Sepia officinalis ) duta a terme per les embarcacions d'arts menors i arts fixes dins l'àmbit territorial de les Confraries de l'Escala, l'Estartit i Roses, representa una activitat de gran rellevància tant a nivell social com econòmic a la zona.
Aquesta modalitat marisquera conviu també amb una important activitat de pesca recreativa que, tot i no ser l'objecte principal del Pla, cal gestionar en aquells aspectes de major afectació i que en cas de no fer-ho podrien constituir un greuge a les modalitats professionals.
Les possibilitats del marc normatiu existent i la iniciativa del sector pesquer representat per les Confraries de Roses, l'Escala i l'Estartit han propiciat que el Departament d'Agricultura, Ramaderia, Pesca i Alimentació, a través de la Direcció General de Pesca i Afers Marítims, hagi creat el Comitè de cogestió de la sèpia a les badies de Pals i Roses.
Aquest comitè es caracteritza per la cooperació entre tots els sectors implicats (sector pesquer, federacions, científics, organitzacions medi ambientals i socials i Administració) i la seva representació igualitària en la presa de decisions.
L'objectiu primer del comitè ha estat redactar i posteriorment aprovar el present Pla de gestió que ha de regir la pesquera de la sèpia de forma sostenible, alhora que estableix un programa de gestió bioeconòmica que revaloritzi el producte pesquer al temps que manté l'explotació pesquera dins els marges del Rendiment Màxim Sostenible.
La Llei 2/2010, de 18 de febrer, de pesca i acció marítimes, que desenvolupa, entre altres els títols competencials de l'Estatut d'Autonomia de Catalunya (EAC) relatius a la pesca marítima professional, estableix, entre les seves finalitats, la de vetllar per l'explotació racional i responsable dels recursos marins, afavorir el seu desenvolupament sostenible, adoptar les mesures necessàries per protegir i regenerar aquests recursos i els seus ecosistemes pel que fa a la normativa ambiental i fomentar la coordinació amb els organismes i les administracions competents en la matèria, així com la de promoure la creació de zones de protecció com a eina de gestió pesquera i de recuperació dels ecosistemes degradats.
Concretament, l'article 26 estableix que el Departament competent en matèria de pesca i acció marítimes, de conformitat amb la política pesquera comuna (PPC) i en el marc de la reglamentació europea, pot aprovar plans de gestió dels recursos pesquers i marisquers per a determinades zones amb l'objectiu de garantir una explotació dels recursos aquàtics vius que faciliti unes condicions econòmiques, mediambientals i socials sostenibles.
El Decret 118/2018, de 19 de juny, sobre el model de governança de la pesca professional a Catalunya fixa el marc de gestió que ha de regir l'activitat de la pesca extractiva a Catalunya, assentada i fonamentada en conceptes tals com la cogestió, la gestió ecosistèmica, adaptativa i precautòria i que té com a objectiu final aconseguir el Rendiment Màxim Sostenible a través del control de l'esforç pesquer i de l'increment de la selectivitat dels arts i que comporta la participació i implicació de l'administració, del sector pesquer i dels col·lectius científic i associatiu.
L'article 8 del Decret 118/2018, de 19 de juny, estableix que el procediment d'aprovació d'un pla de gestió s'inicia d'ofici mitjançant resolució del director/a general competent en matèria de pesca professional, per iniciativa pròpia o bé per sol·licitud d'entitats públiques o privades.
En la sessió de constitució del Comitè de cogestió del dia 21 de setembre de 2018, es va acordar la composició de la Comissió Tècnica al temps que li encarregava formalment la redacció del projecte de Pla de gestió de la sèpia ( Sepia officinalis ) de les badies de Pals i Roses.
En sessió plenària del Comitè de cogestió de 5 de febrer de 2020, es va aprovar el projecte de Pla de gestió de la sèpia ( Sepia officinalis ) de les badies de Pals i Roses, presentat per la Comissió Tècnica, que, d'acord amb l'article 8.7 del Decret 118/2018, de 19 de juny, la persona titular de la presidència ha donat trasllat a la persona titular del departament competent en matèria de pesca professional perquè dicti la corresponent Ordre.
Pel que fa a la pesca recreativa, la seva regulació està continguda en el Decret 109/1995, de 24 de març, l'article 25 del qual estableix el límit de captura de cefalòpodes.
Amb posterioritat a aquesta norma, la Llei 2/2010, de 18 de febrer, de Pesca i Acció Marítimes, en regular la pesca marítima recreativa ha establert en l'article 40.2 que s'apliquen a la pesca marítima recreativa les mesures de conservació, protecció i regeneració del recursos pesquers establerts per a la pesca marítima professional en els capítols III i IV, entre les quals es troben les mesures tècniques de gestió, conservació, protecció i regeneració dels recursos.
Donat que la disposició derogatòria de la Llei 2/2010, de 18 de febrer, en derogar determinades normes, estableix que també la resta de disposicions del mateix rang o de rang inferior en tot el que contradiguin els preceptes de la llei present, cal entendre revisat el Decret 109/1995, de 24 de març, en els termes expressats per la disposició derogatòria esmentada i, per tant, s'apliquen determinades mesures contingudes en el pla de gestió per al marisqueig professional de la sèpia de les badies de Pals i Roses, com ara la limitació de captures, també a les captures de la pesca marítima recreativa.
En conseqüència, a proposta de la Direcció General de Pesca i Afers Marítims, i en ús de les atribucions que m'han estat conferides d'acord amb l'article 8 del Decret 118/2018, de 19 de juny, i l'article 40.2 de la Llei 2/2010, de 18 de febrer,
Article 1 Aprovació del Pla de gestió de la sèpia ( Sepia officinalis ) de les badies de Pals i Roses
Aprovar el Pla de gestió de la sèpia ( Sepia officinalis ) de les badies de Pals i Roses que consta en l'annex.
El programa socioeconòmic d'aquest Pla es pot consultar al lloc web del departament competent en matèria de pesca.
Article 2 Mesures per a la pesca recreativa de la sèpia ( Sepia officinalis ) de les badies de Pals i Roses
2.1 Establir per a la pesca recreativa un període de veda anual de la sèpia ( Sepia officinalis ) comprès entre l'1 de setembre i el 31 d'octubre, ambdós inclosos.
2.2 Establir per a la pesca recreativa el nombre de captures d'unitats de sèpia ( Sepia officinalis ) per embarcació i dia d'acord amb les condicions i limitacions següents:
En el cas d'anar embarcat un únic titular de llicència de pesca recreativa, el límit d'unitats de sèpia per embarcació i dia serà de 15.
En el cas d'anar embarcats 2 o més titulars de llicència de pesca recreativa, o en el cas de llicència de pesca recreativa col·lectiva, el límit d'unitats de sèpia per embarcació i dia serà de 25.
Els incompliments del Pla de gestió aprovat a l'article precedent se sancionen d'acord amb el títol VIIl de la Llei 2/2010, de 18 de febrer, de pesca i acció marítimes.
En tot allò que no estableixi aquesta Ordre, la pesca recreativa de la sèpia ( Sepia officinalis ) es regeix pel Decret 109/1995, de 24 de març, de regulació de la pesca marítima recreativa (DOGC núm. 2040 de 21.4.1995), i el Decret 100/2000, de 6 de març, pel qual s'unifiquen les llicències de pesca recreativa (DOGC núm. 3096, de 10.3.2000).
S'habilita la persona titular de la direcció general competent en matèria de pesca i afers marítims a modificar mitjançant resolució els aspectes tècnics i reglats del Pla de gestió, prèvia proposta de la Comissió, que es publica en el Diari Oficial de la Generalitat (DOGC).
Pla de gestió de la sèpia ( Sepia officinalis ) de les badies de Pals i Roses (en endavant, Pla)
Objecte, àmbit d'aplicació i vigència.
1.1 L'objecte del Pla és establir mesures tècniques de gestió i de seguiment de la pesca i el marisqueig professional i de la pesca recreativa de la sèpia ( Sepia officinalis ) des d'embarcació, efectuada dins les badies de Pals i Roses, complementàries a les fixades pel Reglament (CE) 1967/2006, de pesca al Mediterrani i pel Decret 109/1995, de 24 de març, de regulació de la pesca marítima recreativa en allò que resulti aplicable.
1.2 Les mesures previstes en el Pla s'aplicaran dins les aigües interiors compreses entre el cap de Begur i l'illa Maça d'Or, a les embarcacions professionals d'arts menors i a les embarcacions de pesca recreativa dedicades a la captura de sèpia.
1.3 La durada del Pla és de cinc anys a comptar des de l'entrada en vigor de l'ordre que aprova aquest Pla i prorrogable fins a l'entrada en vigor d'un nou pla de gestió.
2.1 A l'empara de l'article 9.3 de la Llei 2/2010, de 18 de febrer, i l'article 5.3 c) del Decret 118/2018, de 19 de juny, per a la pràctica de la pesca professional de la sèpia ( Sepia officinalis ), cal disposar d'un permís especial, d'una durada màxima d'un any, que es concedeix per resolució de la persona titular de la direcció general competent en matèria de pesca i afers marítims, amb consulta prèvia o a proposta de la Comissió tècnica del Comitè de cogestió de la Sèpia de les badies de Pals i Roses.
2.2 El permís especial contindrà com a mínim les dades següents:
a) Nom-matrícula i foli de l'embarcació.
c) El nombre d'arts i ormeigs autoritzats.
d) El nombre de tripulants enrolats a bord de l'embarcació durant tota la campanya.
El permís especial té una durada màxima de 10 mesos i es concedeix únicament a les embarcacions afiliades a les confraries de pescadors de l'Estartit, l'Escala i Roses que reuneixin les condicions establertes en aquest apartat i el sol·licitin a través de les esmentades confraries.
A tal efecte, les confraries de pescadors de l'Estartit, l'Escala i Roses presentaran anualment a la Comissió tècnica, abans de l'inici de cada campanya, que coincidirà amb el final de la veda, la relació d'embarcacions per a les quals sol·liciten el permís especial.
2.4 Els patrons de les embarcacions amb permís especial hauran de disposar de la llicència de mariscador de 1a classe establerta en el Decret 9/1987, de 15 de gener, sobre cria i recollida de marisc.
El nombre màxim de permisos especials que poden ser atorgats en el marc del pla de gestió són els següents:
- Confraria de Pescadors de l'Estartit: 5
- Confraria de Pescadors de l'Escala: 7
En el cas de la pesca marítima recreativa des d'embarcació, per a la utilització de la potera o "peixet" dirigit a la sèpia cal estar en possessió d'alguna de les llicències de pesca recreativa a les quals fa referència l'article 5 del Decret 109/1995, de 24 de març, de regulació de la pesca marítima recreativa:
a) Llicència de pesca recreativa, en el cas de particulars, que autoritza la pesca marítima recreativa de superfície.
b) Llicència de pesca recreativa col·lectiva, que autoritza els seus titulars i acompanyants a practicar la pesca marítima recreativa de superfície des d'una embarcació.
S'estableix un calador únic per al calament dels arts i ormeigs regulats en el Pla.
Als efectes d'ordenació en l'aplicació de mesures tècniques de gestió diferenciades per acord del ple del Comitè de Cogestió i mitjançant resolució de la persona titular de la direcció general competent en matèria de Pesca i Afers Marítims, es podran establir àrees de gestió diferenciada dins l'àmbit territorial del Pla.
En aquestes àrees es podrà limitar o condicionar l'accés a determinades embarcacions.
Com a arts i ormeigs del marisqueig professional dirigits a la captura de sèpia ( Sepia officinalis ) autoritzats es consideren exclusivament els següents:
a) Tresmall (sepiera), d'acord amb les característiques tècniques establertes en l'apartat 5.1.
b) Nansa, d'acord amb les característiques tècniques establertes en l'apartat 5.2.
Com a ormeigs de pesca recreativa des d'embarcació dirigit a la captura de sèpia ( Sepia officinalis ) s'autoritza exclusivament la potera ("peixet").
Característiques tècniques dels ormeigs i arts del marisqueig professional.
Les dimensions i característiques tècniques dels tresmalls (sepieres) autoritzats seran les següents:
- Longitud total acumulada: 2.000 m (40 peces) per a 1 tripulant i 3.000 m (60 peces) per a 2 o més tripulants.
En el cas de les embarcacions amb 2 o més tripulants enrolats i presents a bord, es podran incrementar 1.000 m (20 peces) de longitud de xarxa, sempre que el total de metres de tresmall es calin en dos o més àmbits territorials de confraries de pescadors diferents dels inclosos en el Pla.
- Altura màxima: L'altura màxima compresa entre el buldau de ploms i el buldau
- Llum mínima de la malla: La llum mínima de la malla del pany central (lli) no serà inferior a 6 passades per pam (20 cm).
S'estableix un període de dos anys, comptadors des de l'entrada en vigor del Pla per a l'adaptació de les xarxes a la llum de malla mínima de 6 passades per pam.
Les característiques tècniques de les nanses autoritzades seran les següents:
- Nombre màxim de nanses: 160 unitats/embarcació.
- Llum mínima de la malla: 3 cm de costat (malla romboïdal o quadrada).
- Diàmetre màxim de la part rígida de la boca: 17 cm.
- Esquer: Les nanses aniran escades exclusivament amb brancall natural o sintètic.
- Porta: la malla de la porta a la qual es fa referència en el punt 11.4 serà igual o inferior a 3 cm de costat (malla romboïdal o quadrada).
Simultaneïtat amb altres arts i ormeigs
En el cas de calar simultàniament tresmalls i nanses per a sèpia, el nombre màxim d'unitats seran les següents:
- Longitud total acumulada de tresmalls: 1.000 m (20 peces) per a 1 tripulant i 1.500 m (30 peces) per a 2 o més tripulants.
- Nombre màxim de nanses: 80 unitats/embarcació.
Mitjançant resolució de la persona titular de la direcció general competent en matèria de Pesca i Afers Marítims, previ acord de la Comissió Tècnica del Comitè de cogestió, es podrà limitar per a cada campanya el nombre màxim d'ormeigs i/o les dimensions sobre els màxims previstos en el punt anterior.
Ports de desembarcament i comercialització.
El desembarcament de les captures del marisqueig professional s'efectuarà exclusivament en els ports pesquers autoritzats compresos dins de l'àmbit territorial del Pla.
La comercialització de la sèpia objecte de marisqueig professional s'efectuarà a través de les llotges pesqueres oficials mitjançant subhasta o, si s'escau, venda contractual, d'acord amb els mecanismes i procediments legals establerts.
Les captures procedents de la pesca marítima recreativa no podran ser comercialitzades.
Senyalització i identificació dels calaments.
Les normes de senyalització i identificació dels vaixells objecte d'aquesta regulació i de les seves arts de pesca seran les establertes, quan sigui procedent, en el títol II, capítol III, del Reglament d'execució (UE) núm. 404/2011, de la Comissió, de 8 d'abril de 2011, que estableix les normes de desenvolupament del Reglament (CE) núm. 1224/2009, del Consell, pel qual s'estableix un règim comunitari de control per garantir el compliment de les normes de la política pesquera comuna.
A més d'allò que estableix el punt anterior, s'establirà la senyalització distintiva següent per als diversos arts i ormeigs:
Calament de línies de col·lectors de postes.
Durant el període comprès entre l'1 de febrer i el 30 de setembre de cada any es podran mantenir calades línies de col·lectors de postes de cefalòpodes dins els polígons definits en l'Annex d'aquesta Ordre.
Els extrems de la línia de col·lectors es senyalitzaran amb una balisa on hi constarà el nom de la Confraria de Pescadors.
Les balises es senyalitzaran amb un pal i dues banderes, que seran de color groc i blanc al Nord i de color groc i negre al Sud.
Les línies de col·lectors podran disposar també de balises intermèdies identificades igualment amb el nom de la Confraria de Pescadors i senyalitzades amb una bandera groga.
Les embarcacions professionals d'arts menors i les de pesca recreativa hauran de mantenir una distància mínima de 50 metres al voltant de les balises definides en el punt anterior.
Dins d'aquest radi no s'hi podran efectuar calaments ni practicar cap tipus d'activitat pesquera.
Períodes de calament i descans setmanal.
El període de calament de tresmalls per a sèpia (sepieres) i nanses s'establirà mitjançant resolució de la persona titular de la direcció general competent en matèria de Pesca i Afers Marítims, a proposta de la Comissió tècnica del Comitè de cogestió.
Els tresmalls no podran romandre a la mar més de 16 hores continuades i es respectaran els descansos setmanals reglamentaris d'acord amb l'Ordre ARP/47/2019, de 12 de març, per la qual s'estableix el període de calament i el descans setmanal de les embarcacions dedicades a la pesca amb arts de xarxa fixos, palangrons, cargoleres, cadups, nanses per a crustacis i mol·luscos i xarxes per a llagosta.
Les nanses podran romandre calades durant tot el període autoritzat, però es xorraran per extreure les captures com a màxim cada 24 hores de calament, sempre que les condicions de vent i estat de la mar ho permetin.
Durant els caps de setmana i l'època de veda, en el cas d'allò previst en el punt 12.3, s'instal·larà un tancament de la boca de la nansa (porta), la qual haurà de ser fixada a l'estructura de la nansa per tal d'evitar l'entrada de sèpies a l'interior de l'ormeig.
11.1 S'estableix un període de veda per a la sèpia ( Sepia officinalis ) comprès entre l'1 de setembre i el 31 d'octubre, ambdós inclosos.
11.2 Durant el període de veda no es podran mantenir calats ni utilitzar cap art o ormeig dirigit a la captura de sèpia, ni comercialitzar-ne cap exemplar.
Tant en el cas del marisqueig professional com de la pesca recreativa, els exemplars capturats accidentalment hauran de ser retornats al mar en el moment i el lloc de captura.
11.3 No obstant l'anterior, per resolució de la persona titular de la direcció general competent en matèria de Pesca i Afers Marítims, previ acord de la Comissió Tècnica, es podrà autoritzar mantenir calades les nanses durant part del període de veda amb la finalitat de garantir l'eclosió de les postes, sempre que es mantingui el tancament de la boca de la nansa amb la porta (a la qual fa referència el punt 5.2) fixada a l'estructura de la nansa.
Totes les mesures de gestió vinculades al seguiment del Pla seran acordades per la Comissió Tècnica i pel Ple del Comitè de cogestió d'acord amb la distribució de funcions i responsabilitats prevista en el Decret sobre el model de Governança de la pesca professional de Catalunya.
El seguiment científic del Pla s'emmarca dins del programa de mostreig de les principals espècies d'interès pesquer de l'Institut Català de Recerca per a la Governança del Mar (ICATMAR).
Els informes anuals d'aquest programa es poden consultar a http://agricultura.gencat.cat/ca/departament/dar_plans_programes_sectorials/politica-maritima/icatmar
Mitjançant resolució de la persona titular de la direcció general competent en matèria de Pesca i Afers Marítims, previ acord del Ple del Comitè de cogestió, es podrà establir, tant per raons biològiques com per raons comercials, mecanismes per a la reducció de l'esforç pesquer basats en el nombre màxim de jornades/any d'activitat dins les aigües del Pla.
Aquesta resolució contindrà també el calendari de distribució de les jornades entre les embarcacions i serà proposat per la Comissió tècnica d'acord amb les funcions que té atribuïdes en l'article 18 b) del Decret 118/2018, a la Comissió tècnica del Comitè de cogestió del Pla.
El Ple i la Comissió tècnica del Comitè de cogestió
El Ple del Comitè de cogestió de la sèpia de les badies de Pals i Roses és el constituït en la sessió de 21 de setembre de 2018, d'acord amb la Resolució del director general de Pesca i Afers Marítims de 7 de setembre de 2018, modificada per la Resolució de 3 de març de 2020.
El seu funcionament i les seves funcions són els establerts en els articles 15 i 16, respectivament, del Decret 118/2018, de 19 de juny.
La Comissió tècnica és l'acordada pel Ple del Comitè de cogestió en la sessió de 21 de setembre de 2018, modificada amb data 3 de març de 2020.
El seu funcionament i les seves funcions són els establerts en els articles 17 i 18, respectivament, del Decret 118/2018, de 19 de juny.
Polígons de calament de col·lectors de cefalòpodes
Detall de les coordenades (ETRS89) que delimiten les àrees de calament dels col·lectors d'ous de cefalòpodes.
Imatge 1.- Mapa de l'àrea autoritzada per al calament de col·lectors de Roses
Imatge 2.- Mapa de l'àrea autoritzada per al calament de col·lectors de L'Escala
Imatge 3.- Mapa de l'àrea autoritzada per al calament de col·lectors de l'Estartit